
Pe drum nu l-am întrebat nimic pe Alecu. Şi tot fără să scoatem 
vreun cuvânt am intrat în blocul „Patria“. Graţiela, soţia lui Mircea 
Mărăscu, ne introduse în sufragerie. 

— Bine că a dat Domnul si ati venit! ne întâmpină Mircea de la 
ușă, strângându-ne mâna. 

Înăuntru mai era „reporterul special“ Vali Lucian, un pasionat 
istoric. 

— Ţi-a spus despre ce este vorba? mă întrebă el. 

Am făcut semn din cap că nu și m-am așezat pe scăunelul meu, 
acolo unde stăteam de obicei și tăiam frunze la câini, în timp ce Hegel, 
Kant, Iorga şi Herodot se plimbau prin cameră de la unul la celălalt. 

— Ai vreo restanta? mă privi Mircea. 

În privința asta eram liniștit; nu se năruise niciun turn al 
castelului meu în vara aceasta, așa că m-am lăsat cercetat în voie. A 
înțeles și m-a bătut protector pe umăr. 

— În seara asta plecăm în căutarea comorii regilor daci. 

— Care comoară? 

M-au privit toti uimiti. Chiar si Alecu, care de asemenea nu știa 
nimic. 

— Cum... care? 

— Aşa, care! 

Staruinta mea l-a determinat pe Mircea să se explice, iar din 
interesul pe care îl manifestau ceilalți mi-am dat seama că ideea i-a 
„prins“. 

Cele spuse de Mircea erau — ca să folosesc doi termeni preferați 
de Vali — „formidabile“ și „fulminante“. 

— Acum două zile la Institutul de arheologie s-au prezentat doi 
cercetători care au descoperit în regiunea nordică a Rarăului o brățară de 
aur masiv. Astăzi s-a întors de la laborator însoţită de certificatul de 
analiză, care-i fixează data nașterii în primul secol al erei noastre. 

Descoperirea celor doi a reactualizat, cel puţin pentru noi, o 
veche legendă din zona folclorică a acestui munte. 

— Asta înseamnă că... 

— Sigur că da! Coincidenta obligă la cercetare. 

— Sunt si riscuri, tinu să precizeze Gratiela. 

— Eu cred că sunt mai mult riscuri, dacă te gândeşti la 
posibilitatea că s-ar putea să nu găsim nimic. Si totuși trebuie cercetat. 


Am făcut formele necesare, continuă Mircea, întorcându-se spre mine. Tu 
eşti în vacanţă, noi în concediu... Deci nu ne putem plânge de timp, și 
apoi avem cu toţii banii de concediu în buzunar. Diseară vine mașina de 
la Academie să ne ducă pe Rarău. 

Peste șase ore mă loveam cu capul de plafonul mașinii, numărând 
kilometrii parcurși după grosimea cucuiului de pe occipital. 

Trecusem de mult de Bacău, când s-a apropiat de mine Burebista 
și a făcut un semn discret cu degetul la obraz. M-am scuzat și am deschis 
ochii. 

„Și nu numai Burebista, dar toti regii, terminând cu Decebal, au 
„colaborat“, ca să spun așa, la formarea acestui tezaur inestimabil. Cu atât 
mai mult, cu cât legenda este mai bogată în fabulatie; dar mai puţin în 
informaţie istorică și geografică decât aceea a lui Bieillis reţinută de 
istoricul latin Dio Cassius. 

Era clar că acum Mircea profesa. Nu degeaba este lector 
universitar, specialitatea arheologie. 

— Atunci pe ce te bazezi când faci afirmaţia asta? Și cum de ai 
ales satul Vernesti drept prim popas si cel mai hotărâtor? 

— În primul rând, îi răspunse Mircea lui Alecu, pe relatarea celor 
doi, ca şi pe scrierile lui Simion Florea Marian. Aceasta este zona pe care 
o fixează folcloristul încă de la sfârșitul veacului trecut. 

— Şi n-a preocupat pe nimeni până acum?!! se miră Gratiela, 
aprinzându-și o nouă ţigară din pachetul meu. 

— Ba da, dar trebuie ţinut cont de faptul că există foarte puţine 
date si toate furnizate de o legendă căreia nu i s-a acordat o atenţie prea 
mare din punct de vedere documentar, noi fiind primii care o să facem 
acest lucru. În al doilea rând, reluă el enumerarea argumentelor pentru 
Alecu, după spusele lui Vali, care-i ca mort, după cum văd. 

Auzindu-si numele, acesta sări speriat: 

— Ce-i cu mine? 

Mircea repetă cele spuse. Aici ar trebui să transcriu cele cincizeci 
de pagini dactilografiate la un rând și jumătate. Cât a vorbit în „două 
cuvinte“ Vali. 

Cică el, trimis de ziar, urma să facă un reportaj, care... 

Nu, eu am să fiu mai scurt decât el. 

Așadar, ajungând la scopul amintit mai sus, în satul pomenit și el 
tot mai sus, am auzit următoarea legendă: 

— Înainte ca Sarmizegetusa să cadă în mâinile romanilor, dacii 
au încărcat într-o căruţă, din ordinul lui Decebal, o ladă masivă din stejar, 


și trei bărbați, împreună cu o fată, au plecat să ascundă în munți 
podoabele de aur și argint ale strămoșilor. 

— Ei bine, tocmai aceste podoabe trebuiesc redate istoriei. 

Au mers, spune povestea trei zile și trei nopţi în șir si au ajuns... 

— Cam pe unde este satul de care vă spuneam, completează din 
nou Mircea, relaxându-se într-un nor de fum. 

Si au îngropat comoara între trei stejari carbonizati. De acolo s-au 
întors doar doi să raporteze regelui lor despre executarea misiunii. 

Ce-a făcut unul dintre ei și fata nu se mai știe, legenda păstrând o 
discreţie totală. 

— Bătrânul care mi-a povestit-o spune că a auzit legenda de la 
moşu-său, care la rândul lui a auzit-o de la... şi așa mai departe. 

— S-a dovedit în multe cazuri că folclorul înregistrează ca un 
seismograf foarte sensibil aproape toate evenimentele care îl interesează 
în mod deosebit, am citat eu din memorie pe profesorul meu de folclor. 

— Da! Si în cazul nostru nu avem nimic de pierdut dacă o să 
încercăm să aflăm care este limita de demarcaţie dintre real și fantastic. 

Mă gândeam acum la ultimele cuvinte ale Gratielei. 

În definitiv ce ne costa să aflăm acest lucru? 

— De fapt, ne-am creat şi pretextul unei vacanțe, care sper să fie 
plăcută. 


Maşina ne-a lăsat la poalele muntelui, restul drumului urmând să- 
1 facem urcând câteva sute de metri pe o cărare, după care, asa cum am 
fost informaţi de localnici, va trebui să înaintăm bazându-ne pe spiritul 
nostru de orientare şi calitățile de alpiniști. 

Am amânat până după prânz plecarea pentru a putea culege 
informaţiile necesare, dar cu toate investigațiile noastre nu am mai aflat 
nimic nou. 

După trei ore de mers am ajuns în ultimul luminiș, oprindu-ne 
lângă o „căldare“, cu o rază de aproximativ un metru și jumătate. 

— Aici punem cortul! hotărî Mircea, luându-l din spatele lui 
Alecu. 

Soarele se stingea prevestind furtuna, așa că ne-am grăbit să 
terminăm cât mai repede si mai temeinic ancorarea cortului și să aşezăm 
sacii de dormit. Stăteam acum toti patru rezemati de o stâncă, cu feţele 
înroşite de soare. 

Ne gândeam probabil la același lucru, dar iniţiativa tot lui Vali i-a 


apartinut: 

— De unde pornim cercetarea? 

— Credeţi că avem vreo șansă să găsim copaci trăsniți căutând 
tot muntele alandala? 

Alecu era sincer indignat de perspectiva care ne aștepta: atât de 
indignat, că și pipa lui refuza să se aprindă. 

— Într-o pădure sunt cel puţin o sută de copaci argi. E ca într-un 
oras unde... 

Nu avea rost să mai continui. Privirile lor îmi vorbeau despre un 
proverb cu o bâtă si o baltă, așa că am tăcut. De fapt, Mircea mi-a și dat o 
preocupare demnă de răspunsul meu: 

— Ştii, Mihai, mi-am uitat tigarile în cort. Fii amabil si adu-mi- 
le! 

Era clar! Puteam să refuz? M-am îndreptat spre cort, mâhnit că n- 
au înţeles ce intentionam să spun. De fapt, esentialul nici nu apucasem să- 
l rostesc. Când m-am întors cu tigarile i-am găsit discutând insufletiti. Se 
pare că Alecu lansase ideea salvatoare: 

— Împărţirea să se facă pe parcele egale, mergând pe harta 
întocmită de profesorul Călinescu. 

Din câte știam eu, profesorul Călinescu intocmise o hartă 
biogeografică și-n marea mea incultură mă vedeam căutând în parcela 
mea cei trei copaci arşi după poziţia lupilor, ursilor ş.a.m.d. 

— Cred că nu putem porni în căutarea celor trei arbori până nu ne 
formăm cel puţin o imagine aproximativă a lor după atâtea secole. 

— Am certitudinea că nu puteau rezista atâtea secole, deci nu 
putem pune prea multă bază pe această indicație folclorică. 

— Evident, Mircea! îl aprobă Alecu. Putem avea de-a face cu o 
simplă înfloritură stilistică, care să nu aibă nicio legătură cu adevărul. 

— Asta nu înseamnă că nu trebuie verificat, sări Vali de la locul 
lui. 

— Cum? 

— Simplu, Alecule? 

Toţi s-au întors spre mine așteptând să-i scap de incertitudine 
printr-un miracol. Dar cum nu aveam această putere, le-am propus, până 
la posibilitatea unei verificări, o cercetare logică, asa că Mircea începu 
argumentarea: 

— Acţiunea a avut loc, cum știe fiecare, în anul 106 era noastră, 
când Sarmizegetusa a fost cucerită si Dacia înfrântă. Nordul ţării a rămas 
neocupat de romani. Presimtind ce avea să urmeze, Decebal — și acum 


gestul acesta se adăuga ca un act inteligent în plus — a dat ordinul de a se 
ascunde tezaurul. De atunci au trecut 1860 de ani. Cred că este imposibil 
să mai găsim după atâta timp cei trei copaci. Tu ce spui? 

— În ce condiţii poate avea loc un proces de pietrificare? 

— Niciodată în condiţii naturale-exterioare. Atunci intervine 
putrezirea. 

— Suntem, deci, lipsiţi de şansa asta. 

— Categoric că da. Așa se explică de ce nu s-a găsit până acum 
comoara. Este o problemă de interes naţional și orice cercetător ar fi dorit 
să-și înscrie numele alături de ea. 

— E dificil, dar cred că ar trebui să ne propunem un joc, și Alecu 
se apucă să-și curețe pipa. 

Astepta probabil să ne repezim spre el. Noi, nimic. Singur Vali 
trimise din vârful buzelor un „ce joc!“ Multumit și cu atât, Alecu 
continuă: 

— Trebuie să ne bazăm pe două elemente, abstracte e drept, dar 
singurele, cred eu, în stare să ne ducă la o reușită în proporţie de, să 
zicem, doi-trei la sută. 

— A, e puţin, e foarte puţin! 

— Nu uita, Mircea, că noi am venit să petrecem un week-end și 
nicidecum să descoperim o comoară. 

— Bine, dar... 

— Nimic! Trebuie să ne scoatem din cap această comoară, nu de 
tot, dar atât cât trebuie, ca să nu ne amărâm prea mult. La sfârșit o să ne 
trezim că trebuie să plecăm înapoi și fără să ne fi odihnit și fără comoară. 
Cel puţin una trebuie să o câştigăm, si asta nu poate fi decât cea de a 
doua: odihna. 

Mircea oftă. 

— Şi cum trebuie să arate acest joc, care să ne odihnească, dar să 
fie și o căutare, având la bază, cum spuneai tu, două elemente abstracte? 

— Ai răbdare, Mihai! Vom discuta mâine dimineaţă. 


* 


A doua zi când am scos capul din cort am rămas surprins de 
neașteptata privelişte pe care o aveam înaintea ochilor. Soarele înconjura 
ca o aureolă stânca din fața mea. M-am dus spre ea convins că mă 
cheamă, dar am pus piciorul greșit şi am alunecat în „căldarea“ care era 
alături. 

Tocmai ma chinuiam să ies din apă când au apărut si ceilalți. 


— Ai vrut să te sinucizi? Nu trebuia, fiule! (Asta era Alecu). 

— Căutai comoara? (Era Vali. Şi nici nu știam atunci câtă 
dreptate avusese!) 

Singurul care mă ajută să ies a fost Mircea. În timp ce mă 
schimbam de bluză am auzit-o pe Gratiela exclamând: 

— Vai, Mihai, ce ai la picior? 

M-am uitat curios, era o tăietură adâncă. Probabil că apa rece îmi 
amortise durerea pe care în mod natural ar fi trebuit s-o simt. 

În timp ce mă bandajam, mă gândeam cum ar fi putut arăta 
obiectul care mă rănise. Dar asta n-a durat prea mult, pentru că am ajuns 
la concluzia că nu putea fi altceva decât un vârf de stâncă sau vreun 
bolovan dantelat. 

La ceai, Alecu își continuă ideea: 

— Jocul pe care vi-l propuneam aseară ar arăta cam așa: ca punct 
de plecare vom lua Sarmizegetusa anului 106 era noastră, anul când 
această expediție a pornit la drum. Fiecare va trebui să se întoarcă cu 
ajutorul imaginaţiei în vremurile acelea și tot imaginativ va efectua 
drumul, insotindu-i pe cei patru călători. Și acum vă rog să fiți atenţi! 
Drumul va trebui să aibă un sfârșit — locul unde au îngropat lada — așa că 
fiecare va stabili imaginativ și intuitiv acest loc și-l va cerceta. Plecăm 
toți de la date concrete comune, așa că șansele sunt cel puţin la start, 
egale. 

Prima care s-a entuziasmat a fost, firește, Gratiela. Treptat-treptat 
ne-a prins și pe noi și am început să sporovăim. Alecu stătea deoparte și 
zâmbea privindu-ne. Am primit o hartă, mi-am terminat ceaiul dintr-o 
inghititura și am plecat la umbra stâncii să caut o apropiere între mine și 
cei patru daci. Fiecare a făcut la fel. 

Am închis ochii și am intrat în templul istoriei cu pasi moi, să nu 
trezesc ecouri adormite. Îmi căutam viitorii parteneri și i-am găsit. În 
prezent nu trăia decât mâna care ducea din când în când ţigara la buze; eu 
însă intrasem în negura istoriei. 


„Era noapte. Aceeași noapte ca în tabloul lui Aman ce 
povestește despre Mihai Viteazu. O noapte luminată des de fulgere 
puternice, ramificate. 

Într-o piață mare erau strânși toti, cu chipurile colturoase, ziditi 
din granit. Decebal le vorbea. Nu auzeam nimic, numai buzele lui se 
miscau. Erau singurele care trăiau. Si ochii cu sclipiri metalice. M-am 


lipit de un zid cu teamă. Încet, oamenii au prins să respire, să se miște și 
s-au împrăștiat repede spre zidurile cetății. 

Pumnul lui Decebal s-a desclestat, ochii s-au îmblânzit. 

În faţa lui rămăseseră doar trei bărbaţi şi o fată. 

Nu auzeam, încă nu auzeam, dar vedeam deslusit fiecare gest, 
fiecare mișcare a buzelor. A mângâiat întâi părul fetii si i-a spus ceva 
zâmbind. 

Fata şi-a înălțat fruntea și regele a sărutat-o liniștindu-i vântul din 
păr. S-a întors spre ceilalți și le-a strâns braţele dincolo de cot, la rând, 
fără să le vorbească, ritualic. 

M-au înfiorat tăcutele gesturi, de parcă-mi aminteau de moarte. 
Din dreapta venea o căruţă cu patru cai duși de căpăstru. 

Decebal a făcut un semn și toti au îngenuncheat. Numai caii 
dădeau somnorosi din cap. 

Mâinile regelui s-au oprit pe capul fetei și a tânărului bărbat de 
lângă ea, iar ochii s-au ridicat spre cer. Si cerul fulgera prelung, 
neîmblânzit. 

Simteam ploaia și nu o auzeam căzând, dar vedeam pe cei din 
faţa mea si în întreaga piaţă eram singurul care plângea si nu ştiam de ce. 

Poate pentru că ştiam... 

După rugă, în mâna fetei Decebal a pus un inel, iar în mâna 
tânărului bărbat cuțitul său de argint; si toti s-au ridicat; și după ce regele 
a spus ceva, arătând dincolo de ziduri, au încălecat pe caii aduși şi căruța 
a pornit în galop, încadrată de călăreți. 

Am alergat după ei. În urma noastră poarta se închise ca o aripă 
neagră. În faţa noastră cerul cobora obosit de ploaia din el. 

După o ultimă închinare spre cei rămași să moară, galopul a 
început... 


Când am deschis ochii, soarele era de mult sus, si Gratiela 
terminase de pregătit masa. Primul lucru pe care l-am făcut a fost să mă 
uit dincolo de stâncă. La trei pași de ea se căsca o prăpastie adâncă, plină 
de colţuri. 

M-am întors spre ceilalți cu un tremur ascuns în mine. Tăcerea 
lor îmi dădea posibilitatea să revăd ultimele momente ale drumului 
parcurs cu cei patru temerari. De-abia mai târziu am observat lipsa lui 
Mircea si am întrebat-o pe Gratiela. 

— Nu ştiu unde poate fi. Trebuie, în orice caz, să vină, îmi 


răspunse ea liniștită. 

După-masă m-am dus la gura prăpastiei să mă infricosez şi să 
admir din nou. Tăcerea adâncă mă fura spre alte timpuri, dar l-am auzit 
pe Vali în spatele meu: 

— Iarta-ma, Mihai! Mircea nu s-a întors, cu toate că a plecat de 
dimineaţă. 

L-am privit mirat. Vali nu era omul care să creeze panică din 
nimic; era cel mai calm dintre noi. 

— Crezi că...? 

— Nu cred nimic. Ascultă-mă atent! Îl lăsăm pe Alecu aici cu 
Gratiela și noi o pornim spre celălalt versant. 

— Dacă crezi tu că... 

— Curând se va întuneca și va fi mai greu să-i dăm de urmă. 

— Poate a descoperit ceva interesant. 

— Poate! îmi răspunse evaziv Vali. 

N-aveam timp de pierdut pălăvrăgind, pentru că pe munte 
întunericul se lasă devreme și brusc. Am căutat până noaptea târziu, dar 
fără niciun rezultat, așa că ne-am întors la cort obosiţi și uzi de ploaia de 
afară, dar cu speranța că Mircea s-a întors în lipsa noastră. Intrând, 
întrebarea din ochii celorlalți doi ne-a dezamăgit. Lumina dimineţii ne-a 
găsit mai imbatraniti cu o noapte sau poate cu o mie de nopţi, mai obosiţi 
de veghe și mai nervoși. 

— Parcă se aude ceva! sopti Alecu. 

Am ascultat toti atenți. În tensiunea în care ne aflam orice 
zgomot dinafară ne dădea speranţe. Nu era însă nimic. Alecu oftă și el, 
aprinzandu-si o nouă pipă. Nu ştiu cât timp a trecut, când Gratiela se 
ridică brusc în picioare: 

— Ascultati! 

Se auzea un clopot îndepărtat sau mai multe... Ba nu, erau 
tălăngi. 

— Un cioban cu oile! spuse dezamăgit Alecu. Nu va agitati 
degeaba. 

— Poate ar trebui să vorbim cu el! am căutat eu o soluţie. Cine 
știe? Cunoaste muntele la perfectie si ne poate da o indicație. 

— Mă îndoiesc. 

— Dacă te indoiesti, se întoarse nervos Vali spre Alecu, rămâi 
aici! Hai, Mihai! 

Am ieșit din cort si am coborât în fugă panta. Împrăștiate pe 
întreaga platformă, oile se apropiau de noi mânate de un cioban bătrân. 


Am vrut să ne îndreptăm spre el, dar un mârâit amenintūtor ne anulă 
intenţia. 

— Rămâneţi acolo! ne strigă el râzând, linistind cu podul palmei 
coama zbârlită a dulăului de lângă el. Om bun, Viteaz, om bun! 

Viteaz își privi stăpânul o clipă, apoi pe noi, mai mârâi ceva pe 
limba lui si se îndepărtă câţiva metri. De acolo ne privea foarte atent, 
suspectându-ne. 

Bătrânul se apropie și ne strânse mâinile, trăgând cu coada 
ochiului spre câine. Viteaz se liniști imediat, văzând gestul. 

— Aşa se întâmplă întotdeauna, răsuflă ușurat stăpânul lui. Ei, ce 
veste-poveste, copii? ne cercetă el, odihnindu-se în ghioagă. 

— Taicutule, aseară a dispărut unul dintre noi. 

Vali era foarte încurcat. Voia să mai spună ceva, sau poate să 
povestească totul, dar fraza îi scăpase amară esentializand tot zbuciumul. 

Mosul ne privi îngândurat, apoi ne întrebă, cercetând cortul cu 
privirea: 

— Sunteţi geologi? 

— Nu... da... adică nu, se încurcă Vali. Arheologi. Cum să-ți 
explic, taicutule? Căutăm lucruri vechi, obiecte vechi: pietre, cioburi de 
oale, comori... 

— Pe aici nu găsiţi asa ceva! 

Bătrânul devenise bănuitor. Se uita foarte atent la noi, cu privirea 
umbrită de gânduri necunoscute nouă. 

— Viteaz, își strigă câinele, adună oile, băiatule, şi să pornim! 

Ne întoarse spatele și plecă spre turma răspândită, fără să ne mai 
arunce nicio privire. Nici eu și nici Vali nu eram în stare să mai scoatem 
un cuvânt. De departe îl auzirăm strigând: 

— A mai căutat unul comori şi acum îi cenușă în Gura Ielelor. 

Vali bolborosi indarjit câteva cuvinte, mirat de atitudinea 
schimbată a ciobanului. 

Am urcat panta înapoi spre cort cu picioare de plumb. 

— Ce s-a întâmplat totuşi cu el? 

Vali dădu din umeri aproape revoltat: 

— Nu ştiu, asta aș vrea să aflu și eu! 

Firește, celorlalți nu le-am spus nimic despre cel care acum este 
„cenușă în Gura Ielelor“. 

Alecu ne primi zâmbind superior de nereușita noastră. Cu toate 
astea, Graţiela ne propuse să așteptăm încă o oră-două, urmând ca eu și 
Vali să cercetăm iar terenul mai amănunțit, în timp ce Alecu se va duce în 


sat să anunţe dispariţia lui Mircea. Trecuse de mult ora mesei, când am 
pornit chinuitoarea căutare, plină de speranţe şi teamă. 

Din marginea drumului Vali trecu în frunte şi se adânci în pădure, 
recunoscând în el o călăuză perfectă, cu un simţ deosebit de orientare. 
Din când în când, sub tălpile mele trosneau crengi uscate și privirile lui 
mustrătoare mă făceau să mă gândesc că ne aflăm în mijlocul cine ştie 
cărei aventuri dramatice. Atenţia cu care înaintam îmi mărea tensiunea. 

Eram aproape de creasta muntelui, unde pădurea se termina 
brusc, când el se opri: 

— Priveşte în dreapta, în zidul prăpastiei! La mijloc, nu la bază. 
Gura aceea pare artificiala... 

Era o deschizătură curioasă, dar nu puteam să-mi dau seama cu 
ochiul liber de natura ei. Vali pornise deja coborârea, așa că m-am gândit 
să-l ajung. Tocmai înconjuram prăpastia pe marginea ei, parcurgând 
distanţa spre locul unde trebuia să fie deschizătura, când o împușcătură, 
repetată prin ecou de munte, ne aruncă la pământ. Mărturisesc că nu eram 
deloc în apele mele şi — atunci când l-am privit pe Vali — am văzut același 
lucru pe faţa lui rămasă fără culoare. Numai ochii căpătaseră o lucire 
metalică, pe care nu i-o cunoscusem. 

Am parcurs restul drumului taras. Ascunși după o perdea de 
stânci aşteptam o mișcare, care să ne determine să actionam într-un fel 
sau altul. Din dreapta se repetară două împușcături consecutive și — 
înainte de a apuca să facem un gest — am văzut un om venind în fugă spre 
locul unde ne găseam. Era încă departe de noi, când a dispărut brusc. 

La început am crezut că se aruncase la pământ, dar, cum timpul 
trecea, am scos capul, cercetând locul în pantă. 

Nu se vedea nimic și am înţeles că această „dispariție“ în pământ 
trebuia să fie cauzată de o anumită intrare săpată special pentru asemenea 
ocazii. Din lizieră apăru un grup de militari desfasurati în trăgători. Ne- 
am ridicat în picioare, pentru a nu fi ţinta unei greșeli, dar nimeni nu ne-a 
acordat o atenţie deosebită. Înaintarea continua cu același pas sigur. Am 
socotit de datoria noastră să ne apropiem, dar un ordin scurt ne culcă din 
nou la pământ. Când a ajuns în dreptul nostru, un locotenent ne întrebă 
dacă nu am văzut un individ suspect. 

Vali îi povesti cele întâmplate, iar eu m-am simţit obligat să-i 
vorbesc despre dispariția lui Mircea. 

După puţin timp se descoperi o groapă mascată de un bolovan 
suficient de mare și greu. 

În timp ce locotenentul raporta prin radio cele constatate, i-am 


propus lui Vali un plan de actiune pe cont propriu. Ofiterul primi 
încuviințarea si se retrase împreună cu grupa sa spre marginea lizierei. 

Stăteam amândoi culcati, privind cu atenţie spre locul de unde 
credeam că vor ieși. Mă gândeam tocmai la ipoteza unei alte deschizături, 
când l-am simţit pe Vali strângându-mă de mână. M-am uitat în jur cu 
atenţie; nedescoperind nimic, mi-am întors privirea mirată spre el. 

— Crezi că retragerea militarilor a fost observată? mă întrebă el 
în şoaptă după câtva timp. Ar fi trebuit să iasă până acum. 

Am împins cu cotul revolverul lăsat de locotenent și m-am întors 
cu faţa spre prăpastie, căutând un loc mai bun pentru piciorul drept, care 
îmi amortise. În momentul acela am avut senzația că tot sângele mi se 
scurge în pământ. La câțiva pasi de mine, chiar pe marginea prăpastiei, 
mă privea un om. Pistolul-automat din mâna lui se odihnea liniştit cu gura 
în pământ. Am uitat să respir. Vedeam doar mâinile, mâinile care 
îndreptau încet gura armei spre noi, ca într-un film proiectat cu 
încetinitorul. Îmi muscam buza de jos si căutam să disting în galopul 
sentimentelor si al senzatiilor gustul sărat al sângelui. 

Când arcul de cerc s-a oprit pe pieptul meu, am făcut saltul 
hotărâtor, sprijinindu-mă cu piciorul drept în coapsa lui Vali, aruncându-l 
pe pantă în direcţia opusă căderii mele. 

Rafala care urmă găsi locul gol. Mă rostogoleam, așteptând 
ascunzătoarea salvatoare. N-am găsit-o. Nu ştiu când au pornit armele din 
marginea pădurii și nici când au încetat să mă mai caute gloantele. Ştiu 
numai când a venit Vali si m-a ridicat, ștergându-mă de sânge și pământ. 

Timp de o jumătate de oră n-am putut scoate niciun cuvânt din 
cauza tremurului interior, pe care nu reușeam să-l opresc. Rămăsesem 
singuri. Locotenentul plecase împreună cu soldaţii săi în urmărirea 
fugarului. 

— Nu... nu prea... se aseamănă... cu ce făceam noi la instrucţie! 
am şoptit, bâlbâindu-mă ușor. 

Vali a zâmbit, amintindu-și probabil de acţiunile noastre de 
noapte, când poziţiile „inamice“ se lăsau atât de ușor cucerite și fără 
emoții. Stătea în picioare în fața mea, uitându-se cum îmi tamponam 
arcada cu batista. 

— Ştii, Mihai, Mircea încă nu s-a întors la cort! Ce crezi c-ar 
trebui să facem? După câte ai văzut, ascunzătoarea făcea legătura cu 
prăpastia printr-un drum subteran. E singura ipoteză care explică apariția 
individului în spatele nostru. 

— Gura artificială! am hotărât eu, luminându-mă la față. 


Vali a avut o exclamatie de surprindere, după care și-a desfăşurat 
coarda de la brâu, dar s-a oprit după câteva mișcări: 

— Şi dacă? 

Am lăsat capul în jos. „Şi dacă n-a fost singur? am completat în 
gând. Şi dacă înăuntru vom avea o nouă surpriză?“ 

— De fapt locotenentul a spus să-l aşteptăm, își aminti Vali 
dezamăgit. Ne-a lăsat lanterna asta. 

— Să încercăm totuși! m-am insufletit eu, văzându-mi prietenul 
atât de descurajat. Cobor eu, Valentine! Gandeste-te că poate Mircea 
suferă, poate ne așteaptă sau poate este... 

L-am văzut cum se clatină si de-abia am reușit să-i înțeleg soapta: 

— Crezi? 

A mai avut o clipă de șovăire, apoi a început să desfășoare 
coarda. 

— Ai dreptate, Mihai! Ai dreptate! Poate Mircea ne așteaptă. 
Trebuie să fim lângă el. Locotenentul ar fi lăsat un post fix dacă 
individul... căci unul era, de asta sunt sigur. Hai, Mihai! 

Cum cele spuse erau de natură să-mi liniștească nervii puși la o 
încercare atât de grea, mi-am legat coarda de mijloc, hotărându-mă să 
cobor primul. Alunecam cu grijă din cauza durerii pe care o simțeam 
încă. Vali îmi dădea din când în când sfoară. Cu puţin înainte de a atinge 
buza superioară a deschizăturii, l-am strigat pe Mircea. Niciun zgomot nu 
se auzea dinăuntru; am făcut primul pas cu teama generată de imaginile 
pe care le păstram în mine. Fascicolul de lumină îmi descoperea pereții 
batatoriti neîndemânatic de latul lopetii, suficient de înalţi ca să nu mori 
înăbușit. Erau multe colțuri umbrite de nelinistea pe care o ascundeau. 

— Stai! 

M-am oprit brusc, surprins. 

Mă aflam într-un loc mai larg cu patru pași decât galeria pe care 
tocmai o străbătusem. În stânga ardea un foc potolit și alături, da, parcă 
era... 

— Mircea! am strigat, gâtuit de emoția revederii. 

— Mihai, fii atent la capcană! Rămâi pe loc! La trei pasi in 
dreapta este ceva. 

Înaintam, luminând centimetru cu centimetru drumul spre el. 

— Nu putea, dobitocul, să găsească o cârpă mai curată? îmi 
spuse, arătând spre călușul de care reuşise să scape cu puţin timp înainte 
de venirea mea. Nu-ţi fie teamă! mă linişti, văzând că m-am oprit brusc. 
Nu merită nici cea mai mică atenție. Sunt lipsite de importanţă! 


Îmi spunea toate astea, ca și cum eu mă speriasem de valoarea 
oaselor împrăștiate pe jos. 

— Cele mai vechi sunt de treizeci de ani. Este un „cimitir al 
animalelor“, cum îl numim noi. 

Explica, frecându-și gleznele amortite de cât timp stătuse legat. 
Am tras de coardă, să-l linistesc pe cel de-afară si am pornit să cercetez 
cu lanterna galeria care urca dinspre peretele din față. La jumătatea 
drumului m-am întâlnit cu Vali; a trebuit să mă întorc spre locul unde îl 
lăsasem pe Mircea. 

Asteptam să-i văd reacția când va da peste oase si am fost 
dezamăgit când Vali, aruncând în fugă o privire, a spus dispretuitor: 

— Neinteresant! 

Aerul tare de afară, sub un cer splendid de vară, m-a determinat 
să-i trec cu vederea lui Mircea gluma nesărată de a face cu mine pe „bau- 
baul“. Am văzut că lui Vali îi stătea pe buze să-i povestească de „bau- 
baul“ de acum două ore, dar a tăcut, luând-o înainte spre cort, urmat de 
Mircea care șchiopăta uşor. Acolo ne aștepta Alecu si Gratiela. 


* 


În noaptea aceea am avut doi oaspeţi. Pe tânărul locotenent si 
bătrânul cioban. Si eu si Vali i-am privit surprinși. După ce-am făcut 
prezentările, i-am mulțumit locotenentului pentru riposta dată la timp din 
pădure si care ne salvase viața. Aflând cele petrecute, Alecu, după ce mă 
bătu pe umăr, se duse în cort să-mi aducă pulovărul de care, evident, nu 
aveam nevoie. 

Locotenentul scoase din sacul lui un pachet bine legat, punându-l 
alături, ascultându-l pe Mircea, care începuse să povestească cum a ajuns 
în „cimitir“. 

— Mi-a alunecat piciorul si m-am pravalit. La început am crezut 
că este o cursă de animale, dar, intrând, am dat, spre marea mea uimire, 
peste cutii de cartușe, o suba și câteva conserve. Nu mi-a trecut prin cap 
nicio secundă că ar putea locui cineva printre resturile acelea putrezite. 
Am cercetat cu atenţie oasele și mi-am dat seama că mă aflam într-un 
banal „cimitir“. Am vrut să ies, scârbit de aerul de acolo, când m-am 
simţit prins de picior. Până să-mi dau seama că era vorba de-o capcană, 
m-am trezit cu un individ înarmat. Eram surprins, cu atât mai mult cu cât 
a vrut chiar să mă împuște. 

Curios, cu totul curios s-a manifestat când a aflat că sunt 
arheolog și că am venit cu scopul... 


— Cum s-a manifestat? se interesa locotenentul. 

— Părea încântat, pentru că şi-a schimbat dintr-o dată purtarea 
față de mine. Mi-a propus să facem cercetări împreună, sau ceva în genul 
acesta, dar n-a uitat, când a plecat, să mă lege burduf. S-a întors târziu, 
foarte agitat. După ce şi-a încărcat arma, a ieșit din nou, de data asta prin 
altă parte. 

— Sunt primul care regret faptul că ne-a scăpat! se întoarse el 
spre tânărul locotenent. De ce? Pentru că, se pare, știa sau cunoştea, poate 
numai ipotetic, locul unde se afla ascunsă comoara. 

— Da, se pare că ştia ceva, afirmă gânditor ofiţerul. De fapt, 
continuă el, pachetul din fața mea o să ne răspundă la această întrebare. 

Locotenentul desfăcu cu mișcări liniștite prosoapele care înveleau 
un splendid cuţit. Un cuţit cu lama lată, santuitū, ruginită, dar 
strălucitoare în lumina focului prin incrustatiile de argint ale mânerului. A 
fost o exclamatie colectivă de uimire şi neliniște. Mircea l-a luat cu 
servete, cu tot, și s-a repezit aproape de foc să-l vadă mai bine, să se 
convingă de valoarea lui. Îi priveam toti buzele, nelinistiti, așteptând 
verdictul. La fel il privea si locotenentul. 

— E grozav! Se cunoaşte după cum e lucrat. 

După câteva clipe de tăcere am sărit toti să ne felicităm, 
repezindu-ne cu un potop de întrebări pe capul bietului ofițer. Acesta își 
apără, râzând, urechile. 

— Multumiti-i lui moș Toader! 

Bătrânul zâmbea, privind spre foc. Părea puţin stingherit de larma 
noastră. Ca să spargă gheaţa, Graţiela îi oferi prima ceașcă de cafea si — 
spre hazul nostru, după ce trase pe nări aburii aromati — refuză grav din 
cap; scoase din șubă o ploscă pântecoasă. 

— Multam frumos, dar noi pe vârf de munte, la aerul tare... bem 
aromuri tari, nu dulci. 

Si după ce trase o dușcă lungă trecu plosca lui Mircea, care nu se 
sfii să-i urmeze exemplul. După prima inghititura îl văd cum se apleacă, 
strigând: 

— Au, moșule, mi-ai ars inima! 

Râdea şi bătrânul cu noi. 

— Devii poet, Mircea! i-am spus, luând plosca de la Alecu, dar a 
trebuit să mă asez si eu lângă el, ars de căldura din ploscă. 

— E făcută cu ierburi strânse de mine, ne lămuri bătrânul, 
înşurubând capacul la loc, după ce îşi umeziră toti buzele sau gâtul. 

Locotenentul îi făcu loc lângă el și moş Toader, după ce fluieră 


într-un anumit fel, se așeză. Spre spaima Graţielei, din întuneric se 
pravali, mârâind, Viteaz, dulăul stânei, care — fără să-i acorde prea multă 
atenţie — se așeză la picioarele stăpânului său. 

— Spune, moș Toadere, să audă şi dânșii! Poate le-o fi de folos, 
îl îmbie locotenentul. 

— Le-oi spune, începu bătrânul, mângâind între urechi câinele. 
Băiatul aista, Vasilică — arătă el spre locotenent — a crescut sub ochii mei. 
Il ştiu de când se juca pe toloacă, ca pe toti de altfel. Așa il știam și pe a 
lui Tunaru, pe Ioniță. Făcuse școală bună la oras si s-a întors învăţat în 
sat. Băiat cuminte și curat la ochi. Ca și voi, se întoarse el spre mine și 
spre Vali. Când v-am auzit de comoară mi s-a înăsprit sângele de necazul 
lui Ionică, d-apoi v-am văzut ochii deschişi și v-am crezut supărarea si m- 
am scoborât la Vasilică, la vale, să-i poruncesc să v-ajute. Si v-a ajutat, c- 
altfel nici că se putea. Pe Ionică a lui Tunaru l-am găsit prin '47 în Groapa 
Ielelor putrezit. Era groapa mai vicleană pe atunci si mai ascuţită. Au mai 
astupat-o pietrele și apele. De-abia se-ntorsese de la război şi o pornise iar 
după nerozia lui... 

— Nu era nerozie, moș Toader, șopti locotenentul! 

— Poate nu era, mă Vasilică, dar n-ajungea băiat tânăr să-i curețe 
carnea de pe oase apele si vântul. 

— Umbla prin sate și aduna folclor, ne lămuri locotenentul. 

— Asa-i cum spui, dar s-a luat după o vorbă... despre o comoară 
străbună și s-a apucat să caute peste tot. „Măi Ionică, nu umbla după 
potcoave de cai morţi, băiatul mosului“, îi spuneam. El nimic. Că e o 
comoară pe care multe țări s-ar mândri să o aibă, că e o mândrie a 
românului... S-apoi s-a ales praful de tot. Când l-am scos din Gura 
Ursitei, că îmi căzuse o oaie și trebuia să dau socoteală pentru ea, găsii 
cutitu aista lângă el. L-am arătat la toti, că m-am gândit eu că e un lucru 
rar, dar nu-i păsa pe atunci nimănui de el. Si l-am păstrat. Vasilică ştia 
asta. Este? 

— Este, moșule! 

— Eram, cum se spune, apărat de lege, dacă ştia Vasilică... 

— Nu râde, moșule! 

— Nu râd, copile, cum să râd? Asta-i cu Ionică, oftă el. Găsise 
ceva, dar n-a mai apucat să dezgroape. 

— Ni-l laşi nouă, taicutule? întrebă Mircea, mângâind cu vârful 
degetelor incrustatiile? Noi suntem aici să continuăm căutarea lui Ionică. 

Bătrânul nu-i răspunse decât târziu, abia auzit, obosit de 
amintirile lui: 


— Luaţi-l! 

Alecu se interesai de bandit, curios să afle cum de acesta era 
informat de existenţa comorii. 

— Asta-i un apucat, care aflase povestea lui Ionică. M-a căutat si 
pe mine la stână, dar Viteaz l-a răstignit într-un brad. 

— S-a sustras legii, spuse locotenentul, fugind prin locurile astea. 
I-am dat cam greu de urmă. Acum câtva timp a provocat o spargere 
împreună cu alți doi netrebnici. A reuşit să scape. Nu se știe de unde a 
procurat arma, dar în orice caz e foarte abil și periculos. 

— Cred că a dezgropat-o, mormăi bătrânul. Pe aici a trecut 
frontul si multi îşi aruncau prin grote si râpe armele, dezertând spre casă. 

— Aşa credem si noi, mos Toadere, răspunse locotenentul. O fi 
găsit-o aruncată, dar mai știi... 

— De comoară o fi ştiut el dinainte de s-a aciuat tocmai aici în 
liniştea noastră. 

— Ne-om găsi noi liniștea din nou, ne-om găsi-o, spuse 
locotenentul. 

L-am văzut cum șovăie, apoi continuă, privindu-ne hotărât. 

— De fapt, consider că e mai bine să aflați adevărul. Nu, nu vă 
nelinistiti! Chiar dacă a reuşit să scape pentru un moment, în maximum 
câteva ore va fi prins. Dacă considerați că este necesar, mâine dimineaţa 
am să vă trimit un militar pentru paza dumneavoastră și a lucrării pe care 
o intreprindeti. 

— Sunteţi sigur că nu va scăpa, că nu se va mai întoarce pe 
meleagurile acestea? 

Întrebarea o pusese Alecu, vădit tulburat si el. 

— Până acum n-a făcut acest lucru. În orice caz, repet invitaţia de 
a vă trimite un militar care să vă asigure paza. 

— Nu! Mircea părea hotărât. Nu putem cere nimănui acest lucru. 

— Ba da! ripostă locotenentul. Este un lucru de la sine înțeles 


— Nu, tovarășe locotenent! Nu se mai întoarce el pe aici... când 
ştie că este căutat. Si apoi sunt patru bărbaţi care vor fi în stare să se apere 
de unul singur. 

Ehei, ce ușor îi venea Gratielei să vorbească! În orice caz, am 
felicitat-o în gând pentru sângele ei rece. Trebuie să recunosc că a cam 
exagerat. Ce pot face patru bărbaţi în faţa unui pistol-automat îndreptat 
asupra lor? 

— Părerea mea este că nu va mai veni pe aici. Şi asa este uimitor 


cum de ne-a scăpat. 

Locotenentul părea derutat. 

— Singurele justificări au fost întunericul și faptul că își are 
ascunzători tăinuite. Acţiunea, se învioră el, a preluat-o comandantul 
meu. Dumneavoastră continuaţi-vă nestingheriti cercetările, de restul 
avem noi grijă. 

Mircea începu să-i argumenteze refuzul nostru de a fi paziti prin 
faptul că părea lipsit de scop un atac asupra noastră, ca si faptul că, fiind 
căutat, individul nu se putea reîntoarce în locul unde cu atâta ușurință 
putea fi prins. 

Am fost toti de acord cu el si locotenentul n-a mai insistat. Numai 
mos Toader mângâia gânditor capul lui Viteaz, privind ţintă limbile 
focului care pâlpâiau din ce în ce mai stins. 

În noaptea aceea am visat numai mitraliere și oameni în haine de 
piele, asa că dimineaţa, fără să mă uit în oglindă, știam cum arăt la față. 

Locotenentul plecase, cerându-i lui Mircea să-l urmeze mai târziu 
pentru a pune la punct unele formalitati absolut necesare în situația 
creată. Pentru toti era clar că uluitoarea comoară nu putea fi în altă parte 
decât pe versantul unde ne aflam. Oamenii cu care Mircea s-a întors, puși 
la dispoziţie de organele locale, au controlat prăpastia metru cu metru, 
fără niciun rezultat. Acum era rândul nostru sa actionam într-un fel. Dar 
cum? 

Mircea, care conducea acțiunea, era dezamăgit și obosit. S-a 
aşezat lângă noi și sorbind din cafea, ne privea neliniștit, așteptând parcă 
ceva. 

„Și noi, bătrâne, i-am spus în gând, si noi ne frământăm! Nu vezi 
că Vali s-a apucat să măsoare platforma pe care ne găsim, fără să ne 
spună vreun cuvânt? Nu vezi că Alecu fumează necontenit, manevrând 
hărţile cu dibăcie?“ 

— Alecule! 

— Lasă, Mihai, ştiu ce vrei să-mi spui! 

Nu ştia, pentru că nici eu nu știam precis de ce l-am strigat. Voia, 
probabil, să fie lăsat cu gândurile lui. L-am lăsat. Îl urmăream însă din 
locul meu cu atenţie. Eram curios să-l văd cum reintră în atmosfera acelor 
vremuri, cu atât mai mult cu cât mie îmi era încă foarte greu. 

Tocmai mă gândeam să renunţ, când am văzut scânteind pe 
marginea prăpastiei, dincolo de stâncă, ochii Demei, frumoasa dacă. Nu 
putea fi decât ea floarea aceea albastră, ce tremura în cercuri ușoare 
aplecată în gol. 


— Dema, am soptit, te căutam! 

Degetele au atins-o, dar în ochi fulgera si ploua o noapte de 
spaimă în mine. 

— Dema! am strigat din nou și am înţeles că tropotul cailor îmi 
ascundea chemarea. 


„„.Roţile carutei erau învelite, pentru ca pietrele să nu plângă sub 
ele. La fel si copitele cailor. După un timp, tânărul bărbat sări din şa, 
făcând semn celorlalți să se oprească. Ascultă pământul și încălecând din 
nou, strigă: 

— Romanii sunt pe urma noastră. Să tăiem drumul prin pădure! 
N-o să aibă curajul să vină după noi. 

Caruta si calaretii lăsară drumul si se pierdură în întunericul 
neliniștit al codrului. 

— Horide! rosti tânăra femeie, biciuind caii inhamati la căruță. 
Sunt aproape? 

— Aproape! sosi răspunsul suierat al celui care galopa în faţă. 
După mine tot timpul, Dema! 

Nebuneasca fugă dură până dimineaţa prin biciuirea ploii și a 
vântului, prin geamătul desișului despletit de fulgere. 

— Crezi că am scăpat de ei? întrebă bătrânul, descălecând. 

Horide nu-i răspunse. 

— Sevida, în urmă! Horide şi Dema rămân aici, mai strigă 
bătrânul, despicând drum în faţa lui. 

Zâmbea seninul cerului, zâmbea Dema în braţele tânărului său 
mire si uita obositoarea noapte. Din față începu să cânte o pasăre. Din 
spate alta îi răspunse. Horide răspunse și el. Din când în când păsările se 
chemau, se vesteau, se linisteau una pe alta. Si începu cea din urmă un 
cântec jalnic; si scurt răspunse Horide, încălecând, şi scurt îi răspunse 
bătrânul Remxid, venind în fugă. 

— Romanii! anunţă Sevida, sărind pe cal. 

Se deschidea în față codrul si se închidea în urma lor, 
ascunzându-i. Şi tocmai spre seară s-au oprit să odihnească caii la o 
fântână din margine de sat. 

Tăcea oboseala drumului în ei și Dema o împărțea odată cu 
merindele şi fiecare se îndrepta cu ea spre alte locuri de pază, aşteptând 
să apară urmă de dușman. 

Horide și Dema rămaseră din nou împreună, bărbat femeii lui, 


femeie bărbatului ei, până când luna se născu din nori și atunci porniră 
din nou. 

Noaptea galopau liberi, știind că pădurea îi ascundea, dușmanul 
temându-se să atace. Si au mers toată noaptea, și toată noaptea romanii îi 
urmăreau la distanță, așteptând momentul să-i săgeteze dintr-un colț al 
pădurii, ascunși... În zori s-au oprit obosiţi, şi un cal s-a aplecat spre 
umbra pământului și a murit oftând adânc. S-au întristat şi au bătut la 
prima casă; și bărbatul le-a dat cal, și femeia lapte, și pâine, și ruga lor 
către zei pentru ce aveau să pătimească. 

— Mi-e frică, Dema, că am să te pierd. Nevastă tânără mi-ai fost 
si n-am putut să te mangai asa cum mâinile mele au vrut și ochii mei au 
făcut. 

Si-1 mângâia Dema, linistindu-i presimtirile, până când au pornit, 
cu ruga sătenilor în inimi, spre muntele care îi aştepta. 

— Nu-i mai aud în urmă! se neliniști bătrânul Remxid, ascultând 
pământul. 

— Aud în dreapta noastră zgomot, se tulbură curajosul Sevida. 

— Ne ocolesc, hotărî Horide. Ne ocolesc și ne vor aștepta 
undeva, la umbra unui desiș, să ne atace. 

Si toti, cu mâinile pe arme, îşi continuară drumul. 

O ploaie de săgeți, spre apusul soarelui, se abătu asupra lor, 
omorând caii. În stânga, prăpastia adâncă se deschidea, în dreapta munte 
cu pădure și dușmani. 

Horide a pravalit căruţa, înălțând-o zid. 

Zburau săgețile, vâjâind a moarte, și a făcut bătrânul Remxid 
semn; si niciun dac nu și-a mai aruncat săgeata. Numai romanii au mai 
săgetat un timp și au ostenit văzând că nu le mai răspunde nimeni. S-au 
apropiat victorioși, dar un val de săgeți i-a oprit pe multi dintre ei pe loc 
pentru totdeauna. Şi lupta mai îndârjită a început. 

Curgeau ceasuri umede de sânge și Horide s-a târât pe marginea 
prăpastiei, drum pentru căruță să deschidă. Dar l-a ajuns o săgeată și 
adânc i s-a oprit în piept. A deschis gura să strige, dar nu a strigat. Şi în 
amurgul acela s-a ridicat anevoie și s-a sprijinit cu mâna pe zare. A dus-o 
pe ochii întorși spre Dema și închizându-i, pe buze a dus-o, odihnind-o 
apoi pe sângele care îl scurgea spre prăpastie, să uite de el. Plângeau dacii 
cu ochii si inima, dar cu pumnalele răzbunau în trupurile romanilor iesiti 
să atace liniștea celui plecat. Numai Dema împlânta în neştire cuțitul lui 
Horide în același, mereu în același dușman. Si au înţeles bătrânul Remxid 
și curajosul Sevida că numai ei doi mai scăpaseră din lupta aceasta. Și au 


pornit mai departe cu hohotele Demei. Si-n zori a tacut si n-a mai vorbit 
niciodată de atunci. 


Săpam hotărât în apropierea cortului, convins de ceea ce ştiam, 
când am auzit glasul lui Alecu în spatele meu: 

— Da, cam aici! 

Stătea lângă mine cu harta în mână în urma cine ştie cărui calcul. 
Ne-am privit pentru o clipă și ne-am zâmbit. De fapt, prezența fiecăruia 
dintre noi constituia o primă verificare a ipotezei celuilalt și a sa 
personală. 

Am săpat câtva timp amândoi concentrați, până când am auzit-o 
pe Gratiela venind. 

— Si voi?! 

Ne-am privit toti trei si am izbucnit în ras. 

— Ştiţi ce? Să-i chemăm şi pe ceilalți. Nu pot fi departe. 

Alecu fluieră de trei ori și apărură fiecare din altă direcție. 

— Aţi început să sapati, îi întrebă el? 

— Eu nu încă, și Vali se aşeză jos, mestecând un fir de iarbă la fel 
de amar ca și dezamăgirea lui de moment. 

Mircea tăcea, privind spre cele trei gropi aflate în diferite stadii. 

— Dar voi cum ati nimerit toti trei în același loc? 

— Tu ești departe? 

— La câţiva metri în desiş. Am găsit ceva care se aseamănă cu 
un luminiș, în care au fost cândva niște copaci. În orice caz slabă nădejde. 
De ce întrebi? 

Alecu tăcea și l-am înţeles, asa că i-am răspuns eu: 

— Întâmplarea a făcut să ne găsim toti trei pe platoul acesta, la 
distanță numai de câțiva metri între noi. Dacă am uni punctele, ar reieși 
un triunghi isoscel de toată frumusețea. Cred că ar fi mai bine să săpăm în 
interiorul triunghiului. Dacă nu vom găsi nimic, vom încerca împreună la 
locul tău. De acord? 

Vali veni cu propunerea cea mai eficientă: 

— Săpăm pe perpendiculara coborâtă din vârful triunghiului, 
adică din punctul Gratielei, si lărgim șanțul pe măsură ce înaintăm atât în 
lungime, cât și în adâncime. 

Am fost de acord toti si Mircea a preluat conducerea, propunând 
chiar lucrul concomitent din trei puncte deodată pe perpendiculara trasată 
imaginar. Vali lucra cu Gratiela și Alecu cu Mircea, rămânând în grija 


mea punctul din mijloc. 

— Fumează, fumează, că robul muncește! spuse, râzând, Alecu, 
aruncând o lopată de pământ spre mine. 

— Eu mi-am terminat groapa. Nu vezi că este chiar în „căldare“! 
Natura ajută sufletele nobile. 

O durere la picior mă făcu să-mi amintesc de rană și în clipa 
aceea, corelând cele două întâmplări, am sărit în sus: 

— Stati! 

Nimic. Fiecare isi vedea de treaba lui. 

— N-auziti? Am gasit-o! 

Toţi și-au ridicat uimiti privirea spre mine. Îmi era indiferent ce 
credeau în momentul acela. 

— Rana de la picior, am strigat. Cum, nu intelegeti? 

Mircea s-a repezit la mine. Gratiela a fugit dezorientată după 
pansament; eu simțeam că înnebunesc. 

— Nu ăsta, celălalt. 

— Care?! mă întrebă, mirată, Gratiela cu sticla cu iod într-o mână 
si pansamentul în cealaltă. 

A trebuit să le explice Vali, singurul care a înţeles despre ce era 
vorba. 

— N-ar fi exclus ca tăietura să-i fi fost pricinuită de o muchie a 
lăzii dezgropată de apă. Nu e vorba de o „căldare“ săpată de ghețari si 
nici nu cred că un vârf de stâncă să-i fi despicat mușchiul. 

— Să cercetăm! 

Şi Alecu dispăru în cort după cele necesare. 

Mă întrebam ce costum de scafandru are să aducă, sau, mai știi, 
poate chiar un submarin mai mic, când el se întoarse cu o singură 
frânghie şi două pulovere. 

Mircea se dezbrăcă de cămașă și își puse unul dintre ele, legându- 
se cu sfoara de mijloc. Acum intelegeam si eu. 

Mircea dispăru în „căldare“, iar în palma mea sfoara se scurgea 
neașteptat de mult. 

Vali începu să-și întoarcă ceasul pe care îl mai răsucise cu un 
sfert de oră înainte. Ce-o fi căutând Gratiela cu vârful pantofului în iarbă? 
Dumnezeu știe! Chiar dacă s-ar afla acolo comoara, cu pantoful, în orice 
caz, n-ar putea-o dezgropa. Mă rog, treaba ei. Si totuși, ce-o fi cu Mircea 
de nu mai iese? 

— Vali! 

— Taci! 


Am tăcut! Ce era să fac? Numai că nu-mi ardea să tac. În sfârșit, 
apăru mai întâi un picior, apoi o mână și, ca într-o pictură abstractionista, 
restul părților componente din ceea ce ar fi trebuit să constituie la un loc 
lectorul universitar Mircea Mărăscu. De-abia pe mal se lipi la loc si, în 
timp ce se îmbrăca cu cel de-al doilea pulover, ne aruncă peste umăr: 

— Este! 

De ce tac ceilalti? Am incercat un „ura“ cam anemic, dar am fost 
nevoit să tac sub privirile mustrătoare ale Gratielei. 

— Fii amabil, Mihai! Mi-am uitat batista în cort. 

— Ai avut dreptate! mă bătu vesel pe umăr Mircea, în timp ce mă 
întorceam. Este vorba de muchia unei lăzi, şi asta fără niciun fel de 
îndoială. 

Vali sări în sus, răcni ceva nearticulat, ca unul dintre stră- 
străbunii lui, şi se apucă să sape, nemaitinand cont de noi, care îl rugam 
să aștepte o hotărâre colectivă. Singurul care reuși să-l tempereze a fost 
Alecu. El a propus dezgroparea lăzii abia a doua zi dimineaţă, 
argumentând că lucrarea ar necesita o muncă susținută un timp mai 
îndelungat. Si cum întunericul ne amenința, mi-am arătat adeziunea la 
această idee, trimitandu-1 pe Vali în cort după sireturile de la pantofi, 
pentru că eram în picioarele goale şi-mi era teamă să nu răcesc. După el 
am pornit si noi, iar în urma noastră întunericul. 

Mi-am luat baschetii în picioare si am fugit în spatele cortului să 
fac câteva salturi mortale peste cap. Am reușit treaba asta de opt ori și 
jumătate, pentru că pe al nouălea nu am putut să-l termin din cauza unui 
copac. 

Mă gândeam, în timp ce mă întorceam spre cort, de ce ceilalți nu- 
si exteriorizează bucuria. Si am ajuns la concluzia, mângâindu-mi 
proaspătul cucui, că cel mai neserios sunt eu, pentru că nu știu să trăiesc 
„matur“ si la „înalte simtiri etico-estetice“. 

Atunci am avut senzaţia că cineva mă privea insistent de undeva, 
din marginea pădurii, și m-am surprins cu mușchii incordati brusc, gata să 
ripostez la nevoie. Am privit atent, dar — evident — nu era nimeni. Îmi 
pierise totuși entuziasmul de la început. 

— Am pornit de la premiza, începu Alecu, că un drum făcut cu o 
asemenea încărcătură — e vorba totuși de o ladă masivă — nu putea fi 
parcurs decât cu viteza medie de cincisprezece-douăzeci de kilometri pe 
oră. Am adăugat cel puţin trei popasuri pe zi, strict necesare, şi am ajuns 
la un total de nouă opriri, la care am adăugat o toleranță de trei. Deci 
drumul a fost parcurs în maximum 3-4 zile. În urma calculului mi s-a 


confirmat că aceasta este regiunea, și deci legenda are din punctul acesta 
de vedere o bază reală. 

Se opri pentru un moment și goli paharul din faţa lui, apoi, după 
ce-și aprinse pipa, continuă, insotind cuvintele prin gesturi scurte, 
nervoase: 

— Am ajuns la concluzia că numai pe acest versant și pe această 
terasă ar putea fi îngropată lada, pentru că celălalt e mai abrupt și greu de 
urcat cu o încărcătură. 

— De ce neapărat aici şi nu mai jos? 

M-am uitat în ochii lui Vali să văd semnele invidiei pentru 
raționamentul desăvârşit a lui Alecu. N-am văzut altceva decât 
curiozitate, aşa că mi-am băut votca, închinând-o în gând cu el. Cel care a 
răspuns a fost Mircea: 

— La strămoși există un cult al înălțimilor, al verticalei chiar. 
Zamolxe, sau cerul senin, putea fi atins și prin ridicarea fizică a omului 
spre el. Este de fapt un lucru cunoscut. II găsim în lucrările rămase de la 
Herodot, Strabon, Pomponius Mella, Dio Cassius... 

— Eu m-am gândit, îl întrerupse Alecu, la faptul că, eu, personal, 
aş fi ascuns comoara în locul unde piciorul omului calcă mai anevoie. Nu 
uitaţi de importanţa capitală a acestei comori. Ea simbolizează pentru noi 
întâlnirea cu străbunii noștri. Şi bănuiesc că Decebal, ascunzând comoara 
într-un moment în care romanii asediau cetatea din trei părți deodată, cum 
spun istoricii, era conștient că ce e mai bun și mai valoros nu în mâinile 
duşmanului trebuia să cadă, ci în mâinile nepoților lui. 

— Cel puţin până la proba contrarie se crede că ascunde cele mai 
vechi si mai de preţ podoabe ale regilor daci. Ultimul care le-a purtat 
fiind Decebal! îi tot trăgea Vali cu regii lui. 

— As fi curios să ştiu cum ati găsit voi locul? 

— Eu am mers pe aceleași considerente ca tine, spuse Gratiela, 
cu specificarea că am socotit de la bun început acest versant ca fiind cel 
posibil. Luminisul nostru e cel mai puţin accidentat si cu o mai mare 
stabilitate, adică mai puțin pasibil alunecărilor de teren sau avalanșelor si 
totodată cu vegetația cea mai bogată — un plus de siguranţă, un plus de 
acoperire, deci. În celelalte locuri ai săpa cam greu o groapă mai mare, și 
cu atât mai greu ar putea fi ascunsă o ladă de asemenea dimensiuni fără 
să se producă alunecări. Acest lucru a fost dovedit de faptul că nu s-a 
descoperit comoara până azi. 

— Până ieri! preciză Vali. 

— Până ieri! căzu de acord Gratiela, privind la ceas. 


Mie mi se pare ceva minunat să descoperi un lucru pe care 
pământul l-a acoperit secole întregi si de care nu prea ştiau multi. Adică îl 
cunoșteau, dar ca legendă și... 

Acum Alecu se uită la mine inchizitorial. Ce aș putea să-i 
răspund? Dacă i-aş spune de unde știu, m-ar obliga să mă culc la noapte 
afară. 

— Te ascult! 

— Intuitiv, Alecule, pe cuvânt că intuitiv. 

— Neconvingător, îmi ripostă el, știind precis că nu vreau să 
spun. 

— Nu acum! 

Mă graţie din cap și schimbă vorba. Discutia gravita acum in 
jurul formatului și construcţiei deosebită a lăzii, care rezistase atâta timp 
în pământ. Mircea tocmai ne explica despre o ceară cu proprietăți 
excepționale, care odată întinsă pe lemn îl ferea de umezeală un timp 
nelimitat și care, se pare, era de fabricație pur autohtonă, întrebuințată pe 
scară largă de vechii daci, când... 


— Bună seara! 

În clipa aceea s-a stins lumina, dar s-a aprins o lanternă în mâna 
omului din ușa cortului. 

— Se pare că vă deranjez de la o agreabilă cină. Vă rog să mă 
iertati! 

Lanterna ne căuta liniștită feţele la fiecare pe rând, dar niciun 
moment nu se îndepărta de ţeava pistolului-automat pe care o însoțea 
docilă. 

— Când cineva spune bună seara, bunul simţ obligă pe ceilalți să 
răspundă, continuă, ironică, vocea. 

Era o voce frumos modulată, de bariton. 

— Hei, domnilor, bună seara! se impacientă glasul. 

Am simţit lângă mine cum piciorul lui Vali se încordează și, 
calculând fulgerător distanţa dintre el și fugar, l-am temperat, prinzându-l 
puternic cu palma deasupra genunchiului. Nu numai că s-a liniștit, dar a 
fost și primul care a răspuns: 

— Bună seara! 

— Îmi placi, tinere, esti mai primitor decât colegii dumitale! 

Omul lăsă arma in jos, deschizandu-si un nasture la haina de 
piele. Am auzit în spatele meu miscandu-se pânza cortului şi am avut 


senzaţia că aud respiraţia cuiva. Asta însemna că individul nu era singur. 
Lucrurile se agravau, deci, cum nu se putea mai rău. 

— Bună seara! repetă ca un ecou îndepărtat Gratiela. 

Era formidabilă! Într-o situaţie ca asta reușise să-și stăpânească 
nervii mult mai repede decât ceilalți. M-am uitat la Mircea și l-am văzut 
cum își mișcă încontinuu buzele, nereușind să articuleze niciun cuvânt. 
Alecu nu-şi revenise încă si, din câte mi-am dat seama, nu avea șanse să- 
si revină prea devreme. Il știam suferind cu inima și mi-a fost teamă 
pentru el. Rămânea numai Vali, singurul pe care mă puteam bizui la 
nevoie. 

Individul apucă sticla cu votcă și o dădu peste cap fără niciun 
comentariu. Se șterse cu mâna la gură și mușcând cuvintele, se adresă lui 
Mircea: 

— Unde-i aurul? 

— Aici! scăpă Mircea răspunsul. 

— Dă-l! Vocea era din ce in ce mai răgușită, din ce în ce mai 
răstită. Hai, mișcă odată! se enervă el, văzând că Mircea rămâne neclintit. 

— Nu l-am descoperit încă! se simţi obligat să intervină Vali. 

— Minti! 

Pistolul-automat smucit de teava descrise un arc de cerc spre 
capul lui Vali. Am întins braţul, oprindu-l din drum. 

— Nu minte! 

Probabil că nu se așteptase la reacția mea, pentru că făcu un pas 
în urmă, îndreptând arma spre mine. 

— Afară! răcni sălbatic. Vă impusc pe toti fără cea mai mică 
remuscare. Aici n-are cine să audă. Nu mă credeți naiv, spunându-mi că 
ati pierdut timpul degeaba până acum. Văd că pumnalul se găsește pe 
masă la loc de cinste. Cred că știți unde a fost găsit! Comoara nu poate fi 
decât pe această platformă. Afară toată lumea! 

Luă pumnalul și îl băgă în buzunar, apoi făcu doi pași în afara 
cortului. Arma o ţinea sub braţ, cu degetul pe trăgător, în timp ce cu 
cealaltă mână manevra lanterna în așa fel încât mereu eram cu toții în 
lumină. Nu s-a mișcat niciunul dintre noi. L-am auzit din întuneric cum 
manevrează închizătorul si am înţeles că nu va sta prea mult în cumpănă 
să descarce la nevoie un întreg încărcător în capetele noastre. M-am 
ridicat în picioare. Ştiam că voi fi urmat de ceilalți, aşa cum ştiam că dacă 
ar fi trebuit să ne curețe ar fi făcut-o în cort fără să mai fie necesar să ne 
mai scoată afară. Bănuiam, însă, că la mijloc e altceva. 

În lumina lunii formam un tablou suficient de bizar: eu la un pas 


în fața cortului, cu ceilalți in spatele meu, iar individul, zâmbind ironic, 
jucându-se cu lanterna la fiecare mișcare a noastră. 

Vali nu mai respira: gâfâia. 

Mi-am propus să fiu tot timpul cu ochii pe el pentru a nu comite 
vreo greşeală, care în cazul de față ar fi fost fatală. Eram clar în 
inferioritate prin existența armei în mâinile celuilalt. Singurul lucru 
rațional, cu adevărat rațional, era să ne supunem momentan, așteptând sau 
cauzând chiar prilejul de a răsturna în favoarea noastră situaţia. Asta ar fi 
trebuit să priceapă Vali. 

— Puneti mana pe lopeti! Săpaţi aici! 

Curios, m-am apropiat să văd unde trebuia să spam și am rămas 
surprins, văzând că indicase locul unde numai cu câteva ore înainte Vali, 
într-un moment de entuziasm, se apucase să sape pentru a dezgropa 
comoara. Atunci îl temperase Alecu. Acum îl obliga arma. 

În urma mea, ceilalți stăteau nemiscati. Și-au dat seama că arma 
îndreptată spre ei, în caz de nesupunere, i-ar fi secerat fără cea mai mică 
ezitare, dar știam că nu va pune niciunul mâna pe lopată acum, când au 
văzut că infractorul cunoștea precis locul. 

Riscul era mare si am înțeles că numai câștigând timp vom reuși 
să împiedicăm furtul comorii. 

Timp. Trebuia câștigat timp cu orice preţ, și asta pentru că, 
indiscutabil, banditul era urmărit în continuare. După câte știam, 
dezgropatul lăzii ar fi durat în jur de trei-patru ore, și asta cu o muncă 
susținută. Mi-am aruncat privirea peste cadranul fosforescent al ceasului. 

Unu si jumătate. 

— La ora trei, tot după ceasul tău, veţi fi morți dacă lada nu e 
dezgropată. 

Am ridicat surprins privirea. Rânjetul neomenesc al celui din faţa 
mea mă înfiora. De-abia acum îmi dădeam seama. Era nebun. 

— Timpul pe care îl pierdeţi acum vă costă. 

Am pus mâna pe lopată și, fără să-i privesc pe ceilalți, am început 
să sap îndârjit. „Dumnezeule mare, e nebun! Nebun clinic!“ Săpam ca să- 
mi limpezesc gândurile. Lopata mea a atins-o pe aceea a lui Vali. I-am 
aruncat o privire pe furiș. M-a privit şi el. 

— Ne va impusca pe toti fie că vom dezgropa lada, fie că nu! 
sopti el. Trebuie imobilizat sau ucis. 

— Nu. Cuvântul îmi scăpase dur printre dinţii inclestati. 

— Ba da. 

Vali lăsă lopata jos si se întoarse cu fața spre bandit. L-am răsucit 


de cot si, călcând cu piciorul pe fierul lopetii, i-am ridicat braţul de lemn 
până în dreptul palmei sale. Nimeni nu văzuse nimic. 

— Lasă-mă pe mine! i-am suflat. 

Vali a mai mormăit ceva, dar a început să sape. Mircea și Alecu 
încă nu se clintiseră din loc. A trebuit să le pună Gratiela uneltele în 
mână. 

Râsul celui din dreapta noastră continua enervant. Un râs sec, 
rece. 

— Pielea. Vă aparati epiderma voastră roză! îl auzeam spunând 
printre hohote. 

Pierdusem noțiunea timpului de când lucram. Aerul devenise mai 
rece, stelele albiseră. În fața mea, Alecu scăpă lopata din mână și se 
prăvăli la pământ. Am sărit peste groapă și l-am ridicat în braţe. 

— Mi-e rău! şopti el. 

— Nervii, bătrâne, nervii şi poate şi oboseala. Rezistă încă puțin! 

A spus ceva, arătând spre groapă, dar nu l-am înțeles. 

Incidentul cu Alecu mă hotărî să actionez. Trei fără un sfert. 

— Mai repede! Primul care întrerupe ritmul e mort. 

Asteptam un moment în care să pot fi mai aproape de el. Evita 
însă orice micșorare de distanţă, păstrând tot timpul o egală depărtare de 
noi. În faţa mea, Alecu îşi duse din nou mâna la cap. 

— Mihai! 

— Gura, nu vorbeşte nimeni! 

Vali bolborosi câteva înjurături, în timp ce aruncă un sfert de 
lopată afară din groapă. Cu toată înțelegerea noastră tacită de a lucra fără 
spor, groapa se adâncea văzând cu ochii si când apa a început să se 
infiltreze, ne-am dat seama că nu mai putea fi mult până la contactul cu 
lada. 

— Trei, şopti Gratiela, aruncând o privire asupra ceasului. 

Individul, atent tot timpul asupra noastră, fuma la câțiva metri. 
Apa umpluse noua groapă si m-am îndreptat spre „căldare“ să văd cu cât 
scăzuse. Am auzit piedica armei tacanind, dar am făcut efortul să nu-i dau 
atenţie și am îngenuncheat la marginea „căldării“. Scăzuse suficient. Din 
calculele pe care le-am făcut în gând am dedus că într-o oră, maximum 
două, nivelele vor fi egale si lada o să apară la suprafaţă. 

Curios să privească și el, individul aruncă chistocul ţigării si veni 
spre mine. 

În clipa aceea Vali îmi scăpă de sub control. L-am văzut cum se 
apleacă brusc în faţă, expediind o directă formidabilă în bărbia insului. 


Acesta descrise un arc de cerc pe spate și, înainte să apuce să-și revie, am 
făcut saltul spre el, pentru a-l imobiliza. Târziu însă, pentru că, elastic 
cum era, nici nu luă bine contact cu pământul și se rostogoli peste cap, 
mărind distanţa dintre mine și el. 

Asteptam ca Vali să-mi sesizeze greşeala si să acţioneze. 
Degeaba însă. Când el era în picioare, eu de-abia îmi schimbam centrul 
de greutate pe coate. Pistolul se rostogolise la câțiva metri în iarbă, în 
dreapta noastră. 

„Hai, Vali — urlam în gând — acum, măcar acum!“ 

— Vali! 

Primul care se ridică și luă arma fu tot el, dar în loc s-o îndrepte 
spre noi o apucase doar de mijloc și îşi continuă saltul în întuneric. 

N-am auzit decât un mârâit, apoi o umbră săgetă prin fața mea. 
Urmă zgomotul unui corp în cădere, și din spatele cortului nostru auzii 
glasul lui mos Toader: 

— Hoţul, Viteaz, băiatule! Hoţul! Tine-1 bine! Așa, flăcăule! 

Pe lângă mine trecură în fugă doi oameni, și n-am înţeles ce se 
întâmplase decât atunci când îl auzii pe locotenent spunând: 

— Nu mai scapă! 

Glasurile din vale se liniștiră pentru un moment și cineva strigă 
de jos: 

— S-a făcut, t'oa Pent! 

Am răsuflat usurati, aproape concomitent. 

— Cu tot refuzul dumneavoastră, se adresă locotenentul lui 
Mircea, de a primi să fiți supravegheați, mos Toader l-a trimis pe Viteaz 
aici. El ne-a dat de veste de apariţia infractorului. Il aşteptam la stâna lui 
moş Toader. Era deja încercuit. Prinderea lui nu mai era decât o chestiune 
de timp. Avem cel puţin satisfacția că am sosit la timp. Pentru emoțiile pe 
care vi le-am pricinuit, vă rugăm să ne iertati! 

— Ce spui, Viteaz? își întrebă moș Toader câinele, care încă mai 
tremura de efort. Avem șanse să fim iertati! 

— Aveţi, taicutule! șopti Vali, strângându-i mâna lui si 
locotenentului. 

Viteaz însă nu se lăsă mângâiat, ferindu-și capul. 

— E mândru, spuse bătrânul, plimbându-și degetele prin coama 
dulăului. A făcut treabă bună și la lupii ăştia. 

l-am petrecut mai târziu o bucată de drum, ca niște gazde 
primitoare prietenii scumpi. 


Până dimineaţa nu s-a mai culcat nimeni. Obositi însă, când 
soarele deja răsărise, Gratiela si Alecu au adormit. Mircea discuta în 
soapta cu Vali. Se pare că își cerea scuze pentru teama sau „lasitatea“, 
cum o numea el, de care dăduse dovadă. 

I-am lăsat discutând si am ieșit din cort. Jumătatea acestei zile era 
ratată. Nu se mai putea lucra. Groapa de la picioarele mele se umpluse cu 
apă la același nivel cu „caldarea“ alăturată. Eram obosit, dar știam că n-aş 
fi putut dormi, asa că am început să sap pentru a deschide drum apei să se 
scurgă din groapă. Vali si Mircea au venit si ei mai târziu. Aproape de 
amiază lucrul era terminat. După masa de prânz trebuiau reluate 
săpăturile. Până atunci am pornit toti trei prin pădure. 

— Dacă nu dădeam peste gura aceea artificială, si Mircea o arătă 
cu mâna, nu s-ar fi întâmplat nimic din toate astea. 

— Poate că nu, sau — mai știi? — poate că ne-ar fi căutat ei, 
încercă un răspuns Vali. Si pe urmă e destul de banal tot ce spui acum, 
Mircea, ca să merite să discutăm. Mai bine ne întoarcem la cort, propuse 
el. 

S-au întors singuri, pentru că eu am preferat să mai rătăcesc 
puţin. M-am aşezat apoi pe un trunchi căzut si am aprins o țigară. 
Încercam să reconstitui tot ce se petrecuse de la plecarea noastră din 
Bucuresti si m-am bucurat observând că stăruiau în amintire numai 
imaginile ce au jalonat drumul care a dus la descoperirea tezaurului. 
Celelalte, chiar și ce se petrecuse cu o noapte înainte, estompându-se, 
apărând ca niște fotografii mișcate, pe care eram convins că am să le uit 
fără prea multă bătaie de cap. Comoara constituia punctul luminos, care 
umbrea restul. De fapt, acest rest nici nu mai conta aici, pe acest trunchi 
de copac, când veverița din bradul din faţa mea făcea cu atâta grație 
tumbe în jurul unei raze de soare fără să se teamă de nimic. Era prea vie 
și prea aproape de mine ca să-mi mai amintesc de oamenii în haine de 
piele și de pistoalele lor. M-am bucurat când i-am găsit pe ceilalți 
discutând cu totul despre altceva. Fiecare își spunea părerea despre 
nașterea acestei fântâni naturale, care ușurase descoperirea noastră. 
Trebuie să recunosc că singura ipoteză demnă de luat în seamă a fost cea 
a Gratielei — cu stânca care s-a deplasat și a sfârșit prin a se rostogoli la 
vale, creând o deschizătură cine știe cărui izvor sau pânză de apă. După 
ce am mâncat, ne-am grăbit să continuăm săpăturile. Alecu a propus ca 
cel mai tânăr dintre noi să se ducă în satul de unde pornisem urcusul și să 
încerce să obțină legătura cu Bucureștiul. Cei cu care am discutat ne-au 
promis sprijinul pentru a doua zi dimineață. Când m-am întors la cort, 


deja se inserase. 

— Vino cu mine! ma trase de mână Gratiela spre buza noii gropi. 
Ceilalți urmăreau, râzând, scena. Primul gând a fost să o iau la fugă, 
trebuie să recunosc că și făcusem doi pași spre dreapta, dar mâna 
Graţielei mă obligă să rămân si să privesc. 

Pe lada dezgropată jumătate erau așezate urmele unui schelet de 
om, pe care, culmea — cum am aflat mai târziu — Gratiela îl curățase os cu 
os, cu o perie de haine, cu foarte mare grijă. Când am auzit râsul 
prietenilor mei, am deschis un ochi, apoi pe celălalt și am privit din ce în 
ce mai interesat. 

— E scheletul unei femei, mă lămuri Mircea, venind și el. Îţi dai 
seama după construcţia bazinului și comparându-l cu lățimea oaselor 
umărului. Alături este o salbă cu bani de aur și un inel... care, probabil, i- 
au aparţinut. 

Am dat din cap afirmativ și am plecat spre ceilalți, care mă 
întâmpinară glumind: 

— Ţi-a cam pierit graiul, copile! se amuză Alecu. 

— Mă insel eu sau s-a îngălbenit? îl sustinu Vali. 

— Luna!... Luna!... m-am bâlbâit, căutând să scap, dar trezind un 
nou hohot de râs, pentru că luna încă nu răsărise. 

Mircea a luat o lanternă și am coborât toti în groapă să privim 
lada şi rămăşiţele scheletului mai de aproape. După ce a epuizat fiecare 
partea sa de poveşti cu fantome, schelete și haiduci, ne-am dus la culcare. 


* 


„„„Era trecut de miezul nopții când m-am întors singur de data 
aceasta. În jurul meu nu erau decât umbre sub lumina lunii și un cer 
senin, plin de stele, care mă încurajau, făcându-mi semne discret. 

În fața mea, pe ladă, sclipind fosforescent, stătea întinsă tânăra 
dacă. 

— Mă cunoşti? 

Am făcut semn din cap că da. 

— Mă cheamă Dema! 

Albea luna în jurul meu și am putut distinge părul Demei 
înfiorându-se de vânt și ochii albaștri, grei de întunericul pământului, şi 
atunci mi-am oprit undeva, în mine, un oftat adânc. Erau păduri în glasul 
Demei şi izvoare triste. 

— Ce ţi-a soptit regele la ureche când ţi-a mângâiat părul în 
noaptea aceea? 


— Să nu adaug la salba mea un mărgăritar în plus, plângând. Si 
m-a sărutat pe frunte şi m-a măritat cu Horide când cerul fulgera între 
noi. 

— Ştiu, Dema! Am fost acolo. Te-ai suit în căruță, apoi ai biciuit 
caii pentru drumul greu care se răsucea în noaptea aceea. 

— Şi toată noaptea am alergat. Si în primii zori am adormit în 
braţele lui Horide pentru prima dată. Şi curgea atunci numai lumină în 
mine și numai mușchi de pădure erau braţele lui. 

— Toată ziua ati galopat pe căi de codru, să scapati de calaretii 
romani, care vă luaseră urma. Dar ati scăpat abia a doua noapte. 

— Taci! Nu-mi aminti! Rămâneau palmele lui Horide pe ochii 
mei și buzele lui pe buzele mele, și nu credeam că romanii sunt în jurul 
cetăţii, și undeva, în urmă, ai noștri se luptă. Uitam în braţele lui și parcă 
nu uitam. Şi toată ziua am galopat pe căi de codru să scăpăm de romanii 
care ne luaseră urma și de-abia în seară am mângâiat fruntea lui Horide 
din nou și am ascultat bătăile inimii lui din nou, cu urechea adâncită în 
pieptul lui. Şi de-abia când luna se năştea am pornit-o. 

— Aţi pornit iar când luna se năştea şi caii obosiţi se nelinisteau, 
presimtind moartea dincolo de vale... 

— Si caii presimteau moartea dincolo de vale. Si moartea a venit 
dincolo de vale, când ne-a așteptat ascunsă între prăpastie si stâncă. Si 
palmele lui Horide mângâiau ca mușchii pădurilor, și ochii lui ca ochii 
cerului râdeau... 

— V-aţi bătut după căruţă, aparati de ea. Dar romanii erau multi 
și voi numai patru. 

— Erau multi romanii și noi numai patru, și săgetam după căruță 
ascunși, până oboseau mâinile, până se rupeau arcurile și până o săgeată 
se adânci în locul unde urechea mea se dezmierdase în pieptul lui Horide. 

— Ce semn a făcut atunci Horide? 

— Mâna stângă la inimă să oprească viaţa în loc, mâna dreaptă a 
măsurat zarea acolo, de pe marginea prăpastiei, a dus-o apoi la ochi și la 
buze a dus-o, oprind-o pe sângele care îi curgea din piept. Niciun roman 
n-a atins braţele lui Horide și trupul lui niciun roman nu l-a atins. 

— Numai prăpastia! 

— Cât e zarea... pe ea se jură că m-a iubit ca lumina ochilor și în 
sângele lui am rămas și în el, chiar şi acolo sus la Zalmoxe. 

— Ai privit mult spre prăpastie și mult spre cer să-l vezi, dar nu 
l-ai văzut. 

— Ba da, l-am văzut urcând si l-am strigat. 


— Aţi pornit mai departe, romanii rămânând sub sabia si 
pumnalul celor doi bărbaţi. 

— Şi sub pumnalul meu rămânând. Să nu-l ajungă pe Horide și 
să-l lase să îngenuncheze la picioarele Marelui Zeu pentru iertarea 
luptătorilor noștri și pentru pacea noastră. Se despica noaptea încet de 
pieptul cailor si în urma noastră, încet, se împreuna, acoperind trupul lui 
Horide. 

— În noaptea următoare ati urcat muntele, Dema, si ati săpat 
groapă adâncă. 

— Si groapă adâncă am săpat, pentru ca pământul să odihnească 
si să ascundă gloria bunilor mei si ai lui Horide si ai bătrânului Remxid. 
Pentru ca iarba să acopere pașii lui, ai bătrânului Remxid și ai curajosului 
Sevida. 

Si spunea bătrânul Remxid: „Nu mai săpa, Dema, odihnește-te 
până la apusul lunii, că drum greu ne așteaptă, Dema!“ 

Şi-mi spunea curajosul Sevida: „Opreşte-te, Dema! Cruţă-ţi 
mâinile și picioarele, că drum greu ne așteaptă la întors!“ 

Dar eu știam că pentru mine nu mai era drum la întors. 

— Te aștepta Horide în zori... dacă cerul era luminos. 

— Şi Horide m-a așteptat... și eu m-am dus. 

Plângeau ochii regelui, dar glasul îi era dur și ne spunea să ţinem 
minte că ducem darul nostru și al străbunilor noștri, dacilor ce s-or naşte 
liberi dincolo de zidurile cetăților războinice. 

Si plângeau ochii regelui, și eu plângeam, mângâind inelul pe 
care mi-l dăruise... Du-te acum! Du-te, să nu mă vezi murind... du-te! 

— Adio, Dema! 

N-a mai răspuns nimeni. Am plecat păstrând în mine imaginea 
frumoasei dace si a celor trei bărbaţi curajoși. 


* 


Restul nopţii l-am petrecut prin pădure, iar zorile m-au găsit 
aşezat lângă stâncă, privind prăpastia în care Dema se aruncase pentru a 
ajunge până la Horide. 

— Azi-noapte n-ai dormit în cort. 

Era glasul lui Alecu, care venise lângă mine. Nu i-am răspuns. A 
privit si el prăpastia, i-a comentat adâncimea și numărul mare de stânci, 
care o făcea si mai înspăimântătoare. Apoi a tăcut, privindu-mă, si a 
plecat nedumerit. 

De-abia s-au sculat ceilalți, că din sat au și venit şase oameni să 


dezgroape si să ia lada cu ei. Lucrările le conducea Mircea împreună cu 
un profesor din București, chemat anume. 

— Te rog ceva, Mircea! 

M-a privit mirat şi a aşteptat să continui. 

— Te rog, Mircea, las-o pe Dema aici! Ingropati-o în locul lăzii! 

La început n-a înţeles cine era Dema, apoi s-a luminat dintr-o 
dată și mi-a zâmbit. 

— Să încerc, Mihai! Am să vorbesc cu profesorul meu. 


* 


Lada fusese scoasă și ne-am strâns în jurul ei, așteptând 
momentul deschiderii. Eram singurul care nu eram emoţionat. S-a deschis 
lada. Conţinutul întrecea așteptările tuturor. Era plină de monede de aur, 
podoabe și brățări, iar două sceptre mari de aur masiv se odihneau 
deasupra de secole. 

M-am îndepărtat de ceilalți şi am intrat în pădure. 

„Darul nostru și al strămoșilor noștri pentru dacii ce s-or naște 
liberi dincolo de zidurile cetăților războinice...“ Auzeam în mine glasul 
Demei și i-am mulțumit în gând. 

În umbra pădurii aveam impresia că fiecare copac este un 
războinic dac pus să păzească acest dar, până când mâinile celor pentru 
care a fost ascuns îl vor primi. 

Undeva, în spate, am auzit murind un copac și m-am gândit că 
obosise probabil să tot stea de pază în picioare de atâta timp. 

— Unde ai fost, domnule? mă întâmpină Mircea. 

Am arătat spre pădure. 

— Să ştii că Dema a rămas acolo, la locul ei. Îmi făcu semn cu 
mâna şi coborî repede să-i ajungă din urmă pe cei care duceau lada. Vali 
plecase si el. Gratiela la fel. Stăteam cu Alecu si fumam rezemati de 
pilonii cortului. Tăceam amândoi. 

— Parcă lipseşte ceva, oftă el într-un târziu. 

Urmăream în gând, pentru a nu știu câta oară, drumul lui Horide 
si al Demei, al bătrânului Remxid și al curajosului Sevida, si mă bucuram 
că-l puteam face mereu împreună cu ei. 

A doua zi Mircea ne-a povestit că lada a pornit spre București și 
că va trebui să plece și el. 

Fiecare dintre noi simţea că trebuie să plece, așa că nu ne-au 
mirat cuvintele lui. 

Urma să petrecem ultima noapte pe munte și, când s-a înnoptat, 


m-am dus la mormântul tinerei dace, să-l văd pentru ultima oară. 

— Spune-ne povestea Demei! mă întâmpină Mircea, făcându-mi 
loc lângă el. 

Am observat aceeași dorinţă si în privirile celorlalți, 

— Ştiam că numai așa ai fi putut fi odată cu noi la linia de sosire. 
Noi am mers pe drumul spinos al analizei. Tu, pe drumul, nu mai puțin 
spinos, dar fermecător, al fanteziei. Acum spune-ne povestea Demei! 
încheie Alecu. 

Şi le-am spus-o. 


